钦定古今图书集成/明伦汇编/氏族典/第154卷 > 《廖用贤尚友录》 > 温钺
## 钦定古今图书集成/明伦汇编/氏族典/第154卷 > 《廖用贤尚友录》 > 温钺

按《山西通志》：“钺，大同人。父景清，嘉靖三年，镇兵叛，杀
巡抚张文锦。后巡抚蔡天祐以景清忠谨，领密画，擒
斩首逆。十二年，贼党复杀总兵李瑾而叛，遍索向之
为抚镇出力者杀之。景清匿不获，遂拽钺，并执其母
王氏妹舍儿曰：‘若告我，景清处，我舍若’。钺曰：‘尔何愚
耶？欲杀我父，而我告其处，是我杀我父也。怨不可释，
则杀我以舒愤耳’。”贼必欲得景清以甘心，乃向钺支
解，其母王氏以怵胁之。钺知不免，遂诟骂贼，母子俱
被害。